L'IES l'Eliana acull unes xarrades d'educació sexual
27 de març de 2024

• Han estat dirigides a alumnat de 3r de l'ESO i s'han centrat en la definició del consentiment i en els tipus de violència en la parella.

Al voltant de 200 alumnes de 3r de l'ESO de l'IES l'Eliana han realitzat, al llarg del mes de març, uns tallers d'educació sexual, amb l'objectiu de reflexionar sobre les actituds de la societat cap a la sexualitat, el gènere, la maternitat o paternitat, les relacions de parella, la diversitat corporal i la salut sexual des d'una perspectiva feminista, dialògica i comunitària centrada en la llibertat, la salut i el plaer.

Aquesta formació, impulsada a través de l'àrea de Joventut, s'ha desenvolupat en dues sessions diferents. Una primera de 'Només sí és sí', en la qual s'ha definit què és el consentiment lliure i continu; s'han exposat els mites més habituals al voltant de les agressions sexuals i s'ha remarcat que una víctima d'agressió sexual mai és responsable. La segona sessió titulada 'Amor i altres vincles' ha definit què és la violència de gènere i en què es diferencia d'altres violències que es poden donar dins de la parella, per a aprendre a detectar-les i reconéixer-les; també s'han exposat models de relació saludables i han rebut mostres de reflexió crítica sobre les fonts d'informació com ara les xarxes socials o la missatgeria instantània.

Aquesta proposta s'emmarca en la necessitat de fomentar activitats encaminades al compliment de l'Agenda 2030 per al Desenvolupament Sostenible de l'ONU, concretament els objectius de garantir l'accés universal a la informació i educació en salut sexual i reproductiva; aconseguir una igualtat real i efectiva juntament amb l'apoderament de dones i xiquetes i garantir que tot l'alumnat adquirisca els coneixements i les habilitats necessàries per a promoure, entre altres, els drets humans, la igualtat de gènere i la promoció d'una cultura de pau i no-violència.

Juan Espinosa, edil de l'àrea: 'aquest tipus d'actuacions redueixen la desinformació i ajuden la joventut elianera a desenvolupar habilitats per a prendre millors decisions i reduir conductes i actituds poc saludables, que causen dificultats i malestar en el desenvolupament de la pròpia sexualitat'.